A Bizottság 1472/2003/EK rendelete
(2003. augusztus 20.)
a 2003/2004-es gazdasági évtől a szőlőlére és mustra vonatkozó közösségi vámkontingens megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 62. cikke (1) bekezdésére,
mivel:
(1) A Kereskedelmi Világszervezet többoldalú kereskedelmi tárgyalásainak keretében megkötött megállapodás értelmében a Közösség vállalta, hogy megnyit egy 14000 tonna szőlőlé és must behozatalára vonatkozó éves vámkontingenst.
(2) A 2499/97/EK rendelettel [3] módosított, a szőlőlére és mustra vonatkozó közösségi vámkontingens 1996/97. gazdasági évtől történő megnyitásáról és kezeléséről szóló 2012/96/EK bizottsági rendelet [4] előírja, hogy a kontingens kezelésének alapja a behozatali engedélyek kiadása legyen.
(3) Az adminisztráció egyszerűsítése és hatékonysága érdekében a kontingens kezelését tökéletesíteni kell. Az érkezési sorrend alapú kezelési rendszer alkalmazása a borágazat egyéb vámkontingensei esetén eredményesnek bizonyult. A szőlőlére és szőlőmustra vonatkozó vámkontingenst tehát az 1493/1999/EK rendelet 62. cikke (2) bekezdésének a) pontjával összhangban, illetve a legutóbb az 1335/2003/EK rendelettel [5] módosított, a Közösségi Vámkódex létrehozásáról szóló 2913/92/EGK tanácsi rendelet [6] végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet 308a., 308b. és 308c. cikke alapján kell kezelni.
(4) A vámkontingensből származó előny a pontosan meghatározott célra történő felhasználás függvénye. A meghatározott célra történő felhasználásra vonatkozó rendelkezések betartásának ellenőrzését a legutóbb a 2700/2000/EK rendelettel [7] módosított, a Közösségi Vámkódex létrehozásáról szóló 2913/92/EGK tanácsi rendelettel [8], valamint a meghatározott célra történő felhasználásuknak köszönhetően csökkentett vámtételű szabad forgalomba bocsátott termékek esetében a 2454/93/EGK rendelettel összhangban kell végezni.
Az érintett vámtételek jelentős csökkentése, valamint az ezen szabályok megsértése esetén felmerülő pénzügyi kockázat miatt helyénvaló kötelezővé tenni a kockázat fedezésére szolgáló biztosíték nyújtását. A közösségi vámjogszabályoknak megfelelően a vámhatóságok az érintett áruk tekintetében bármely lehetséges vámtartozással kapcsolatos pénzügyi kockázat fedezésére egyetlen biztosítékot követelnek meg.
(5) Következésképpen helyénvaló a 2012/96/EK rendeletet hatályon kívül helyezni és annak helyébe új rendeletet léptetni.
(6) Az e rendeletben foglalt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A vámkontingens megnyitása
(1) Minden év szeptember 1-jétől a következő év augusztus 31-ig tartó időszakra vámkontingenst kell megnyitni a 20096190, a 20096911, a 20096919, a 20096951 és a 20096990 KN-kód alá tartozó 14000 tonna szőlőlé és must behozatalára (a továbbiakban: "a vámkontingens") vonatkozóan.
A vámkontingens száma 09.0067.
(2) Az (1) bekezdésben említett szőlőlét és mustot szőlőlé és/vagy nem a borágazatba tartozó termékek, például alkoholmentes italok, dzsemek és mártások gyártásához kell felhasználni.
E szőlőlé és szőlőmust átalakítását az érintett termékek szabad forgalomba bocsátását követő hat hónapon belül kell elvégezni.
2. cikk
A vámkontingens kezelése
A vámkontingenst a 2454/93/EGK rendelet 308a., 308b. és 308c. cikkel összhangban az érkezési sorrend alapján kell kezelni.
3. cikk
Vámtételek
A vámkontingensen belül alkalmazandó vámtételek az egyes KN-kódoknál feltüntetett ad valorem vámtételek, illetve a 20096911 KN-kód alá eső termékek tekintetében az Európai Közösségek közös vámtarifájában előírt, euró/kg-ban kifejezett egyedi vámtételek.
4. cikk
A meghatározott célra történő felhasználás ellenőrzése
Ahhoz, hogy a vámkontingens kedvezményében részesülhessenek, az érintett termékek a 2913/92/EGK rendelet 82. cikkében és a 2454/93/EGK rendelet 291-300. cikkében megállapított vámfelügyelet hatálya alatt kell maradjanak.
A 2454/93/EGK rendelet 293. cikke (1) bekezdésének e) pontjától eltérően kötelező a biztosíték nyújtása. A biztosítéknak a harmadik ország erga omnes vámtétele és az e rendelet 3. cikkében megállapított, a vámkontingensre vonatkozó vámtétel között fennálló különbözetet kell fedeznie.
5. cikk
Hatályon kívül helyezés
A 2012/96/EK rendelet hatályát veszti.
6. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Rendelkezéseit 2003. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. augusztus 20-án.